THAI ทำ Codeshare โอมานแอร์บินระหว่างกรุงเทพฯ-มัสกัต เริ่ม 25 ม.ค.นี้
THAI ทำ Codeshare โอมานแอร์บินระหว่างกรุงเทพฯ-มัสกัต เริ่ม 25 ม.ค.นี้
19 ม.ค. 2559

นายจรัมพร โชติกเสถียร กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า การบินไทยได้ทำบันทึกข้อตกลงทำการบินร่วม (Codeshare) กับโอมานแอร์ เพื่อให้บริการเที่ยวบินร่วมเส้นทางไป-กลับ กรุงเทพฯ-มัสกัต เริ่มตั้งแต่วันที่ 25 ม.ค.59 เป็นต้นไป เพื่อเป็นการเพิ่มทางเลือกในการเดินทางของผู้โดยสารระหว่างกรุงเทพฯ และกรุงมัสกัต ประเทศโอมาน
ทั้งนี้ การบินไทยจะทำการบิน 3 เที่ยวบินต่อสัปดาห์ (อังคาร พฤหัสบดี และอาทิตย์) ด้วยเครื่องบินแบบแอร์บัส A330-300 ที่มีการติดตั้งสิ่งอำนวยความสะดวกอย่างครบครัน รวมทั้งการบริการในระดับพรีเมี่ยมเพื่อให้ผู้โดยสารได้รับความพึงพอใจอย่างสูงสุด
ขณะเดียวกันผู้โดยสารก็จะได้รับความสะดวกสบายจากการให้บริการที่ดีเลิศของโอมานแอร์ ในเส้นทาง ไป-กลับ ระหว่าง มัสกัต-กรุงเทพฯ ที่ทำการบินทุกวัน วันละ 2 เที่ยวบิน ด้วยเครื่องบินแบบ แอร์บัส A330–300
สำหรับข้อตกลงเที่ยวบินร่วมนี้ เที่ยวบินที่ทำการบินโดยเครื่องบินของการบินไทย โอมานแอร์จะสามารถขายที่นั่งโดยระบุเที่ยวบินของโอมานแอร์และเที่ยวบินที่ทำการบินด้วยเครื่องบินของโอมานแอร์ การบินไทยจะสามารถขายที่นั่งโดยระบุเที่ยวบินของการบินไทย ซึ่งความร่วมมือนี้นอกจากจะช่วยเพิ่มทางเลือกในการเดินทางของผู้โดยสารแล้ว ผู้โดยสารยังได้รับความสะดวกสบายจากการบริการที่ดีที่สุดจากทั้งสองสายการบินอีกด้วย
ด้านนายอับดุลรามัน อัล บูเซดี้ หัวหน้าฝ่ายปฏิบัติการของโอมานแอร์ กล่าวว่าโอมานแอร์ มีความยินดีในการร่วมมือข้อตกลงเที่ยวบินร่วม กับการบินไทยในครั้งนี้ โอมานแอร์ มีความพร้อมที่จะให้บริการผู้โดยสารด้วยคุณภาพและบริการอย่างดีเยี่ยม การันตีด้วยรางวัลต่างๆ ที่โอมานแอร์ได้รับ
อนึ่ง การบินไทยเริ่มเปิดเส้นทางบินตรงระหว่างกรุงเทพฯ ไปยังกรุงมัสกัต ประเทศโอมาน มาตั้งแต่เดือนมิ.ย.27 ซึ่งการบินไทยให้บริการด้วยผลิตภัณฑ์และการบริการที่มีคุณภาพแบบพรีเมี่ยมและคำนึงถึงมาตรฐานความปลอดภัยอย่างสูงสุด เพื่อให้ผู้โดยสารที่เดินทางในเส้นทางต่างๆ ได้รับความสะดวกสบายจนได้รับการยอมรับจากผู้โดยสารทั่วโลกถึงคุณภาพการบริการชั้นเยี่ยม ซึ่งได้รับการยืนยันจากรางวัลระดับนานาชาติมาโดยตลอด